何滿子歌
作者：元稹
朝代：唐

paragraphs: 何滿能歌能宛轉，天寶年中世稱罕。
嬰刑擊在囹圄間，水調哀音歌憤懣。
梨園弟子奏玄宗，一唱承恩羈網緩。
便將何滿爲曲名，御譜親題樂府纂。
魚家入內本領絕，葉氏有年聲氣短。
自外徒煩記得詞，點拍纔成已夸誕。
我來湖外拜君侯，正值灰飛仲春琯。
廣宴江亭爲我開，紅妝逼坐花枝暖。
此時有態蹋華筵，未吐芳詞貌夷坦。
翠蛾轉盼搖雀釵，碧袖歌垂翻鶴卵。
定面凝眸一聲發，雲停塵下何勞算。
迢迢擊磬遠玲玲，一一貫珠勻款款。
犯羽含商移調態，留情度意拋弦管。
湘妃寶瑟水上來，秦女玉簫空外滿。
纏緜疊破最慇懃，整頓衣裳頗閒散。
冰含遠溜咽還通，鶯泥晚花啼漸嬾。
斂黛吞聲若自冤，鄭袖見捐西子浣。
陰山鳴雁曉斷行，巫峽哀猿夜呼伴。
古者諸侯饗外賓，鹿鳴三奏陳圭瓚。
何如有態一曲終，牙籌記令紅螺盌。